Агенцијата за заштита на правото на слободен пристап до информациите од јавен карактер,врз основа на член 109 став 1 и 2 од Законот за општата управна постапка („Службен весник на Република Македонија“ бр.124/15), а согласно член 27 и член 34 став 1 од Законот за слободен пристап до информации од јавен карактер („Службен весник на Република Северна Македонија“ бр.101/19) и Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20), постапувајќи по Жалба изјавена од Д.С.П. од Скопје, поднесена против Генерален секретаријат на Владата на Република Северна Македонија, на ден 23.04.2025 година го донесе следното:

**Р Е Ш Е Н И Е**

Жалбата изјавена од Д.С.П. од Скопје, поднесена против Генералниот секретаријат на Владата на Република Северна Македонија, заведена во Агенцијата со бр.08-121 на 07.04.2025 година, **СЕ ОТФРЛА како недопуштена.**

**О Б Р А З Л О Ж Е Н И Е**

Д.С.П. од Скопје како што е наведено во Жалбата на 10.03.2025 година преку електронска пошта поднела Барање за пристап до информации од јавен карактер до Генералниот секретаријат при Владата на РСМ, со кое побарала да и се достави во електронска форма следната информација: „Допис бр. 03-2126/2 од 31.12.2024 г. од Агенцијата за филм на РСМ кој бил доставен до Владата на РСМ.”

Имателот на информации на ова Барање не одговорил во законски предвидениот рок, поради што Барателот на информацијата, во законски предвидениот рок, во електронска форма поднел Жалба заведена во Агенцијата за заштита на правото на слободен пристап до информациите од јавен карактер со број 08-121 на 07.04.2025 година.

Агенцијата со електронски дописи, број 08-121 од 07.04.2025 година и број 08-121 од 14.04.2025 година, ја препрати Жалбата до Агенцијата за филм и до Генералниот секретаријат на Владата на Република Северна Македонија и побара во рок од 7 дена да се произнесат по истата и до Агенцијата да ги достават сите списи во врска со предметот.

Агенцијата за филм, на 14.04.2025 година до Агенцијата достави Одговор на жалба бр.11-746/2 од 11.04.2025 година, заведен во Агенцијата со бр.08-121. Во Одговорот е наведено: „...Евидентно е дека жалбата е пратена на погрешно место. Во самата жалба делот жалбен основ се однесува на барањето доставено до Владата...поднела барање за документ кој е создаден (располага) од Агенцијата за филм....не може да постапи по барање кое не е пристигнато и заверено во архивата...Напоменуваме дека Дописот-препраќање на барање арх.бр.55-2818/2...воопшто не е доставен до Агенцијата за филм…”

Генералниот секретаријат на Владата на ден 17.04.2025 година во електронска форма достави одговор заведен во Агенцијата со бр.08-121 од 22.04.2025 година. Во одговорот е наведено„...по извршениот увид во писарницатана органот, не е пронајдено заведено барање од подносителот со наведениот архивски број, ниту во наведениот временски периот. Исто така, не е пронајден друг допис кој по својата содржина би соодветствувал со наведениот предмет во барањето…”

Барателот на информации на 14.04.2025 година достави електронски допис во кој што наведува „дека жалбата се однесува на Агенција за филм. Имено до имателот на информацијата-Агенција за филм сум се упатила повеќе пати со барање на оваа информација...” Во прилог на овој мејл доставени се Барањата до Агенција за филм.

Постапувајќи по наведената Жалба и разгледувањето на сите списи во предметот, Агенцијата за заштита на правото на слободен пристап до информации од јавен карактер, истата ја **отфрли како недопуштена**, поради следното:

Согласно член 105 став 1 од Законот за општата управна постапка “Во жалбата, странката го наведува управниот акт што се побива или за кој странката поднела барање, но не добила одговор од јавниот орган, го наведува органот надлежен за донесувањето или пропуштањето на актот и причините поради коишто странката не е задоволна со управниот акт или неговото пропуштање. Жалбата се поднесува во писмена форма“.

Согласно член 104 став 1 од Законот Законот за општата управна постапка “Странката има право на правна заштита против секое управно дејствие или пропуштање на управно дејствие, ако тврди дека со тоа дејствие или пропуштање се повредени нејзините права или правни интереси“.

Согласно член 17 од Упатството за спроведување на Законот за слободен пристап до информации од јавен карактер е наведено дека: „Жалбата треба да ги содржи следните елементи: -назив, име, адреса, телефон, фаx, е-маил на барателот – назив, име, адреса, телефон, фаx, е-маил на имателот на информации, -образложение на причините поради кои барателот не е задоволен со решението..Во случај на молчење на управата, кон жалбата се приложува барањето кое е поднесено од страна на барателот, но за кое барателот не добил одговор на имателот на информации, како и доказ дека барањето е доставено и примено кај имателот на информации.”

Во конкретниот случај постапувајќи по добиената Жалба, Агенцијата за заштита на правото на слободен пристап до информации од јавен карактер не можеше со точност да утврди против кој имател на информации е поднесена предметната жалба.

Согласно погоре наведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

ПРАВНА ПОУКА: Против ова Решение странката може да поведе управен спор пред Управниот суд во рок од 30 дена.

**Директор,**

**Пламенка Бојчева**

Доставено до:

- архива на Агенцијата

- жалителот/барател на информацијата

- имател на информацијата